Столькі ж часу адпрацаваў І. П. Тамковіч у саўгасе “Багданаўскі” і пасля заканчэння кіраўніцкіх курсаў змяніў Аляксандра Пятровіча Анціпенку на пасадзе дырэктара саўгаса “Ракаўскі”. Прыехаў сюды ў снежні 1970 года. Гаспадарка “хадзіла ў серадняках”: меліся тры кароўнікі ў Бакачах, Міхалове і Зарэччы на 200 галоў у кожным, адкормачнік па ўтрыманні БРЖ, 1600 гектараў зямлі. Але галоўнай своеасаблівасцю сельскагаспадарчай вытворчасці была ўласная птушкаферма – менавіта на яе новы старшыня і зрабіў акцэнт, распачаўшы мадэрнізацыю. За некалькі гадоў пагалоўе птушкі вырасла ў два разы і склала 70 тысяч. Тры яйцавозы штодня накіроўваліся ў розных напрамках з дыетычнай прадукцыяй з Ракава. Прыкметна ўмацавалася эканоміка саўгаса, павысілася яго рэнтабельнасць. Наспела неабходнасць у будаўніцтве яшчэ адной малочнатаварнай фермы. За сродкі гаспадаркі быў пабудаваны 8-кватэрны жылы дом для работнікаў саўгаса, узведзена воданапорная вежа для насельніцтва ў Дубашах, адрамантаваны аварыйны мост з Ракава да майстэрняў. Дзякуючы настойлівым памкненням кіраўніка, у Міхалове, Бакачах, Бузунах з’явіліся магазіны. Паступова наладжваўся быт вяскоўцаў, набылі аўтобус, на якім працаўнікі ездзілі на экскурсіі ў Кіеў, Маскву, Адэсу.